text: Bombe-mistænkt løsladt
  15 november 2010 kl. 19.06
  Politiet har løsladt en 22-årig kvinde fra Vejle. Hun sigtes for at anbringe en bombelignende genstand i eksmandens bil.
  Sydøstjyllands Politi løslod mandag aften en 22-årig kvinde, der mistænkes for at stå bag et større bombedrama i Vejle. Kvinden har angiveligt anbragt en bombelignende genstand i sin eksmand bil.
  Efter flere timers afhøring nåede politiet dog frem til, at der ikke var grundlag for en varetægtsfængsling, fortæller vicepolitiinspektør Carsten Thostrup.
  - Dels var der ikke tale om en rigtig bombe, og dels kan hun ikke længere ødelægge efterforskningen, siger han.
  Kvinden er stadig formelt sigtet for drabsforsøg, men sigtelsen vil blive justeret, da bomben var en attrap.
  Dramaet i Vejle begyndte klokken 09.30, da kvindens eksmand satte sig ind i sin bil på Finlandsvej. Manden opdagede en bombelignende genstand og turde ikke forlade bilen.
  Først to timer senere lykkedes det bomberydderne at hive manden ud af sin stationcar og væk fra den falske bombe.
  Politiet rettede hurtigt mistanken mod den 22-årige ekskone, der blev anholdt senere på dagen.
  Bombealarmen betød, at de nærmeste beboere i opgangene omkring Finlandsvej 80 måtte evakueres, ligesom området blev afspærret, mens sprængningseksperterne arbejdede.
  